Stanovnici zagrebačkog naselja Petruševec blokirali su zgradu u koju se trebalo useliti 29 socijalno ugroženih romskih obitelji, a interventna policija privela je deset osoba, dok je jedna odvezena u bolnicu.

Policijska uprava zagrebačka (PUZ) Hini je potvrdila kako je interventna policija privela 10 građana jer su drugima onemogućili pristup stanovima koje su dobili na korištenje, a ulazak u stanove nisu dozvolili niti nadležnim osobama iz ureda Grada Zagreba.

Policijsko postupanje još uvijek je u tijeku.

Vaš preglednik ne omogućava pregled ovog sadržaja.

Djelatnici Hitne pomoći rekli su Hini da su tijekom prosvjeda pregledali tri osobe, dok je jednoj pozlilo te je odvezena u bolnicu.

Stanovnici Petruševca protiv odluke Grada Zagreba o useljenju 29 socijalno ugroženih romskih obitelji prosvjedovali su i u ožujku ove godine, kada je zagrebački gradonačelnik Milan Bandić izjavio da će se u zgrade useliti socijalno ugrožene obitelji.

Privođenja u Petruševcu! Stanovnici blokiraju ulaz u kompleks u koji gradonačelnik planira useliti 30-ak romskih obitelji. Hitna intervenirala nekoliko puta! @N1infoZG #n1info pic.twitter.com/5HVkmq8AK9 — Ivana Kopčić (@IvanaKopcic) June 27, 2019

Građani tvrde da još uvijek nije riješen prijenos vlasništva i da stanovi nisu u vlasništvu grada, već u vlasništvu privatnih osoba, piše N1.

Dodaju i da zgrada nije dostojna za život te da njihov otpor nema veze s tim što se u nju trebaju useliti romske obitelji. Kažu da zgrada ne zadovoljava ni sigurnosne standarde.

– Zaštitari već tri mjeseca čuvaju zgradu, danas je bio neprimjeren broj zaštitara, policije, interventne, temeljne. Neprimjereno je bilo što ukazivati koliko je ova zgrada neprimjerena za bilo koji oblik života – rekao je jedan od stanovnika Petruševca.

U Petruševcu je bila i Mirka Jozić iz Ureda gradonačelnika.

– Prema kupoprodajnom ugovoru iz 2003. godine ovo je imovina Grada Zagreba. Zagreb je opremio ovu zgradu. U Hrvatskoj, znate dobro, ima više izvanknjižnog nego knjižnog vlasništva, bitno je da ga možete dokazati. Ovo je u vlasništvu grada i sve je imovinski čisto – rekla je ona.

Stanovnici Petruševca početkom lipnja prosvjedovali su pred gradskom skupštinom, a trada su s transparentima dočekali Milana Bandića. Grad je zgrade u Novom Petruševcu na brojevima 6 i 8 kupio s namjerom da ih pretvori u Tehnološki park još prije 17 godina, no sada će u njih naseliti socijalno ugrožene obitelji.

Građani kažu da je snovni problem što svojom konstrukcijom i izvedbom zgrada nije pogodna za stanovanje bilo koga jer nema protupožarnih putova, a i budući stanovnici nemaju nikakve privatnosti jer moraju prolaziti preko uskog zajedničkog balkona i samim time kraj tuđih dnevnih boravaka da bi došli do svog stana.